
MIRANDA LEE

En solskinnshistorie

Oversatt av Monica Eikenes

MINISERIE: ET LIV I LUKSUS


Alltid ønsket deg et bekymringsløst liv der du bader i penger og kjærlighet? Se hit! Dette er første del i miniserien Et liv i luksus.

Miranda Lee ble født i New South Wales i Australia. Etter en kort karriere som cellist, utdannet hun seg til programmerer. Etter at hun giftet seg og fikk tre døtre, sa hun opp jobben. Søsteren foreslo at Miranda skulle begynne å skrive romantikk, og etter noen forsøk fikk hun sitt første manus antatt. Siden den gang har hun skrevet mange kjærlighetsromaner for Harlequin, alle med virkelighetsnære hovedpersoner, sexy intriger og sterke historier.


Dedisert til min søster Wendy.

En fantastisk kvinne og min beste venninne. 


Prolog

Jake måtte ha en hushjelp.

Men ikke en som bodde hos ham. Det siste han ønsket seg, var en som var der hele tiden, som ryddet opp etter ham, presset ham til samtaler og invaderte den private sfæren hans. Grunnen til at Jake hadde kjøpt seg et hus for noen år siden, var at han ville ha sitt eget sted.

Etter å ha ligget på sykehuset i flere uker og deretter tilbrakt enda en måned på en rehabiliteringsklinikk, hadde han ikke lengtet etter noe annet enn å være for seg selv. Så han hadde takket nei til tilbudene om å bo sammen med slektninger og kjøpt sitt eget hjem i East Balmain og kalt det en gave til trettiårsdagen.

Han hadde trodd han ville klare seg med en vaskehjelp som kom tre ganger i uken. Og han hadde klart seg – på en måte, selv så ubrukelig som han hadde følt seg i begynnelsen, med en fot som fremdeles ikke var helet. Han hadde handlet på nettet og sendt skittentøyet til vask, noe han hadde fortsatt med selv etter at han hadde blitt helt frisk og begynt å jobbe igjen.

Men det var kjedelig å måtte passe på alle de små tingene som fulgte med det å eie og vedlikeholde et hus, og Jake hadde så absolutt råd til å betale noen for å gjøre alt for ham. Han hadde vært en velholden mann selv før TV-programmet ble en suksess, så det hadde aldri handlet om penger. Mer om privatliv.

Ikke det at han hadde mye privatliv lenger, siden han hadde blitt stadig mer berømt de siste årene og hver bevegelse han tok ble dokumentert i sosiale medier og i sladderblekkene.

Men ikke hjemme. Hjemmet var hans hellige sted, hans private tempel. Så det var avgjørende at Jake fant den riktige typen hushjelp, en oppgave som hadde vist seg å bli mer utfordrende enn han hadde forestilt seg, først og fremst fordi han ikke hadde likt noen av kvinnene han hadde intervjuet for stillingen.

Det var egentlig ganske tåpelig, siden han ikke ville måtte forholde seg noe særlig til kvinnen på et personlig nivå. Det han skrev at han ville ha til de ulike bemanningsbyråene, var en hushjelp som bare ville jobbe i uken, ikke i helgene. Hun skulle komme etter at han hadde reist på jobb hver morgen, og være borte før han kom hjem igjen, noe som ofte betydde ganske sent på kvelden. Det å produsere og være programleder for Australia at Noon fylte hvert minutt av ukedagene, fra tidlig morgen til sent på ettermiddagen.

Så det burde ikke ha noen betydning om han likte hushjelpen eller ikke.

Men tanken på at noen han ikke likte skulle være i hans private sfære når han ikke var der selv, var uutholdelig.

Hovedproblemet var at alle han hadde intervjuet til nå, hadde vært stor fan av TV-programmet hans. Det var selvfølgelig ikke ulovlig. Men irriterende. De var alle for sprudlende, og altfor ivrige.

Jake var skeptisk til iver, spesielt når det gjaldt kvinner. Han kunne se for seg hvordan de la ut om den fantastiske nye jobben og den fantastiske nye sjefen på ulike sosiale medier, med nærgående fargebilder.

Resultatet var at han ikke hadde ansatt noen av dem, og han ventet nå på en ny kandidat som kom fra Housewives For Hire, et nokså nytt bemanningsbyrå. De fleste kvinnene som var ansatt der var visst husmødre som ville tjene ekstra penger mens barna var på skolen. Han hadde tilfeldigvis intervjuet sjefen for det, Barbara, på programmet for noen dager siden.

Han hadde ringt Barbara her om kvelden og forklart hva slags hushjelp han var på leting etter. Han hadde bedt henne om å finne noen som ville passe, aller helst en kvinne som ikke fulgte med på programmet hans, og hun hadde lovet at hun skulle finne den rette personen til ham.

Så nå satt han her på kontoret, klokken fem på to en lørdag ettermiddag, og ventet på å intervjue Barbaras fremste anbefaling. Men han tenkte likevel at sjansen var stor for at han også nå kastet bort tiden.

For det første var denne kvinnen altfor ung. Bare tjueseks. Og hun var enke. Hvordan i all verden hadde det skjedd?

Barbara hadde ikke fortalt det, og han hadde ikke spurt.

Jake sukket. En bilulykke, antok han. Eller sykdom.

Hun hadde i det minste ikke barn. Ingenting var tristere enn en ung kvinne som måtte oppdra barn alene.

Denne ungen kvinnen, som het Abby Jenkins, var visstnok på leting etter en jobb, uten å være kvalifisert for så mye. Den svært korte CV-en viste at hun hadde sluttet på high school da hun var sytten, begynt å jobbe i en fish and chips-butikk like etterpå og blitt værende der til hun giftet seg som tjueåring. Etter det var hun hjemmeværende.

Et merkelig valg for en moderne, ung kvinne. Ganske gammeldags, egentlig. Det fikk henne til å høres litt pussig ut. Han var ikke interessert i å ansette noen som var altfor pussig.

Men han ville gi henne en sjanse. Alle fortjente en sjanse.

Han hørte en bil utenfor. Et blikk på klokken viste at den var presis to. Hun var i det minste punktlig.

Jake reiste seg opp og gikk fra kontoret til ytterdøren, og rakk akkurat å låse den opp før dørklokken ringte. Han pustet dypt inn og åpnet døren, usikker på hva han kunne vente seg.

Pusten ble slått ut av ham da han fikk se en svært vakker blondine som så opp på ham med to skjønne, grønne og bekymrede øyne. Nei, ikke bekymrede. Nervøse. Jenta var tydelig nervøs, hun bet seg i underleppen og klamret seg til stroppen på den svarte vesken som om den var en livline.

Han antok at det bare var naturlig at hun var nervøs. Barbara hadde nevnt at dette var jentas første intervju. Det var muligens hennes aller første jobbintervju noensinne.

Jakes øyne gled over resten av henne.

Hun var kledd i mørkeblå jeans og en kremhvit, heklet topp, og antrekket fremhevet en svært vakker figur. Det honningblonde håret var langt og slett, og satt opp i en løs hestehale. Hun hadde ikke på seg sminke, ikke engang leppestift.

«Mr. Sanderson?» spurte hun nølende.

Jakes øyenbryn skjøt i været da han forstod at hun ikke kjente ham igjen. Hun hadde altså ikke sett på TV-programmet eller noen av dokumentarene han hadde laget opp gjennom årene.

Han visste ikke om han skulle bli glad eller såret, men det var uansett en positiv faktor. Han ville definitivt ikke ha en hushjelp som var en stor beundrer.

«Ja, det er meg», svarte han, og var nå villig til å ignorere det faktum at hun ikke bare var altfor ung, men også altfor vakker. Jake kom frem til at hvis han ansatte henne, ville han ikke være rundt henne på dagtid, så da ville han ikke bli fristet av den svært lekre innpakningen. For om han skulle være ærlig, ville det bli svært vanskelig å ignorere de øynene. Og den munnen.

Jake dro blikket bort før tankene gled over i sexy voksenfantasier.

«Og du må være Abby», sa han, og smilte litt stivt.

Hun smilte tilbake. Ikke et stort smil. Et lite et. Men det viste jevne, hvite tenner bak de fyldige leppene.

«Ja», sa hun kort, før hun skyndte seg å legge til: «Det var hyggelig av deg å ville gi meg et intervju.»

«Barbara anbefalte deg varmt», sa han.

Hun virket forskremt. «Gjorde hun?»

«Ja, det gjorde hun. Hun sa at hun hadde kommet på uventet besøk hjem til deg før hun godkjente deg, og hjemmet ditt var prikkfritt.»

En dus rosafarge dekket kinnene. Hjelpes, hun var jo både søt og pen. Jake likte pene kvinner, men han var vanligvis ikke tiltrukket av søte.

Ikke før nå …

«Jeg liker å ha det rent og ryddig», sa hun.

«Samme her», sa han, noe bryskt. «Kom inn, så kan vi snakke litt mer.»

«Å. Akkurat. Ja», sa hun usikkert. Men hun beveget seg ikke.

Kanskje han hadde skremt henne med bryskheten. Jake kunne være veldig sjarmerende når han gikk inn for det. Men han kunne også være skremmende.

Svært sjarmerende var ikke greit nå. Men skremmende var heller ikke bra. Kanskje best å være mest mulig nøytral.

«Kanskje jeg kan gi deg en omvisning i huset først», foreslo Jake, før han gikk til side og vinket henne inn. «Vise deg hva du vil begi deg ut på. Det er ikke sikkert du vil ha jobben, selv om jeg vil tilby deg den.»

«Det vil jeg sikkert, Mr. Sanderson», sa hun og gikk forbi ham og inn i gangen, der hun stoppet og så ned. «Å, for et flott gulv. Jeg elsker tregulv.»

«Det er mye arbeid å holde det rent», sa Jake og lukket døren bak henne.

«Jeg er ikke redd for å arbeide hardt», sa hun og snudde seg og så opp på ham.

Jake beundret den sta gnisten i øynene hennes.

Det gikk opp for ham at han likte denne jenta. Han likte henne virkelig.

«Utmerket», sa han, og visste at han endelig hadde funnet seg en hushjelp.

Og hvis det plaget Jake at han også syntes Abby var ekstremt tiltrekkende, bestemte han seg for å ignorere det. Men han bestemte seg også for å sørge for at han fikk se minst mulig til henne.

Ute av syne, ute av sinn, ikke sant?

Tolv måneder senere …

Abby nynnet blidt mens hun låste døren til det lille trehuset og dro på jobb. Hun led aldri av mandagsblues. Hun likte jobben sin. Likte å ta seg av Jake Sandersons svært vakre hjem. Og hun likte å jobbe for Jake Sanderson, selv om hun ikke var overbegeistret for selve mannen.

Men Abby ville alltid være takknemlig for at han ansatte henne når hun verken hadde nyere arbeidserfaring eller referanser.

Om hun skulle være ærlig, klarte hun nesten ikke å tro at hun hadde vært så heldig at hun hadde fått en så flott jobb. I tillegg til den enkle reiseruten til arbeidet – East Balmain var bare en kort kjøretur fra Seven Hills – var hun sin egen sjef, siden Jake aldri var der når hun var der. Hun kunne gjøre som hun ville. Ta pauser når hun ville og jobbe i sitt eget tempo.

Ikke det at hun var en latsabb. Abby var en perfeksjonist når det kom til å holde hjem rene og ryddige. Man kunne spise av gulvene i huset hennes. Og av gulvene i Jakes hus, når hun dro hjem fra jobb.

Greit, når hun først kom på jobb mandag morgen, kunne huset være ekstra skittent. Abby kunne alltid se når Jake hadde hatt gjester i helgen, av den typen som overnattet og ikke gadd å prøve å rydde opp etter seg. Mannen som hadde blitt stemt frem som den mest populære TV-personligheten tidligere i år, hadde rykte på seg for alltid å ha kvinnelige bekjentskaper å varme seg på.

Abbys søster Megan, som var avhengig av sladderblader, holdt Abby oppdatert på hvem sjefen hennes til enhver tid var sammen med. Hans nyeste erobring var en nyhetsoppleser fra den samme fjernsynskanalen som Jakes program ble sendt på. Hun het Olivia, og hun var en slående vakker brunette med store, brune øyne, en lekker kropp og et nydelig smil.

En gang i tiden ville kanskje Abby ha vært misunnelig på det smilet.

Men ikke nå lenger.

Abby sluttet å nynne da tungen gled over de øverste tennene, og hun ble igjen forbløffet over hvor deilig det føltes. De nederste tennene også.

Porselensfasetter var selvfølgelig ikke billige. Abby hadde ennå ikke nedbetalt det personlige lånet hun hadde tatt opp for å skaffe seg dem. Men det hadde virkelig vært nødvendig, ikke bare av kosmetiske årsaker.

«Du må ha selvtillit når du skal begi deg ut på arbeidsmarkedet igjen etter så lang tid», hadde søsteren rådet henne til. «Du må derfor gjøre noe med tennene dine!»

Og Megan hadde hatt helt rett. Tenk om hun hadde møtt opp på intervju hos Jake Sanderson og sett ut slik som hun gjorde før. Hun led av dental fluorose, en tilstand som involverte en overflod av fluor, muligens forårsaket av at hun hadde spist tannkrem med høyt fluorinnhold som barn. Hun hadde elsket smaken. Fluorosen hadde blitt verre i årenes løp, og de brune flekkene ble hele tiden mørkere – spesielt på de øverste tennene. Wayne hadde alltid sagt at hun var vakker, men Abby hadde aldri trodd på ham. Så til slutt, når Wayne ikke var der og protesterte lenger, hadde hun fulgt Megans råd og oppsøkt tannlegen.

Det var det smarteste hun noensinne hadde gjort, selv om hun hadde pådratt seg gjeld.

Men den var heldigvis snart nedbetalt. Hver uke sparte hun opp hver cent hun kunne fra lønnen, og hun sløste ikke bort noe på unødvendigheter som frisørbesøk, manikyr eller nye klær. Hun klarte seg med det hun hadde. Hvis det ikke dukket opp noen nye, uventede utgifter – som at Timmy skulle få mandlene fjernet – ville hun være gjeldfri til jul og endelig kunne begynne å spare i reisefondet.

Abby hadde alltid ønsket å se verden, og som tenåring hadde hun drømt om å reise utenlands. Greit, de drømmene hadde blitt erstattet av nye da hun giftet seg med Wayne og fokuset i stedet ble å skape et lykkelig familieliv – et familieliv verken hun eller Wayne hadde vokst opp med.

Men de drømmene hadde aldri gått i oppfyllelse …

Abby svelget tungt noen ganger, skjøv de grusomme minnene bort og tvang seg til å rette oppmerksomheten mot de drømmene som fortsatt var oppnåelige.

Drømmeferien hennes ville vare i minst seks måneder, og hun ville se både Europa, Asia og Amerika. Det var spesielt mange stedet på USA-listen hennes. Niagara Falls. Grand Canyon. New York.

Det betydde selvfølgelig at hun en dag måtte slutte i jobben som Jakes hushjelp.

Megan mente at hun var sprø som vurderte å slutte i den flotte jobben for å farte rundt i verden i stedet.

Men Abby var ikke enig. Hun måtte ha en fremtidsdrøm. Og Jake Sanderson ville klare seg helt fint uten henne.

Like før klokken halv ti svingte Abby inn i gaten som førte til Jakes hus. Veien hellet svakt ned mot vannet og fergeterminalen, og de fleste husene i området var toetasjes hus som var datert til begynnelsen av det tjuende århundre. Alle hadde blitt renovert på et tidspunkt, og nå for tiden var Balmain et svært ettertraktet boligområde og en skarp kontrast til det opprinnelige arbeiderklassemiljøet.

Jakes hus hadde opprinnelig vært en stor butikk som noen hadde kjøpt, bygget om til et bolighus og utvidet både i høyden og bredden. Jake hadde kjøpt det for noen år siden. Det hadde vært fullt møblert i balinesisk stil og med alt annet han ville ha, inkludert en hage uten plen, et stort basseng og et gjesteværelse med tilhørende bad.

Da han kjøpte huset, hadde han visst hatt en fotskade som han hadde fått da han arbeidet utenlands, og som medførte at han ikke kunne gå i trapper på lang tid. Alt dette hadde han fortalt henne den dagen han hadde gitt henne jobben, da han hadde vist henne rundt i huset og forklart hva han forventet at hun skulle gjøre. Han hadde faktisk snakket mer med henne den dagen enn i de påfølgende tolv månedene.

Megan spurte henne hele tiden om den superkjekke ungkarssjefen hennes, og trodde ikke helt på Abby når hun sa at hun ikke visste så mye mer om ham enn det helt grunnleggende, som at han en gang i tiden hadde vært en berømt dokumentarfilmskaper og at han nå var en like berømt programleder på TV. Hun hadde nylig funnet ut at hans favorittonkel Craig var en ganske kjent utenrikskorrespondent. Dette visste Abby kun fordi mannen hadde besøkt nevøen en stund nå nylig, etter at han hadde vært i en ulykke i skibakken.

Megan visste sannsynligvis mye mer om Abbys sjef, siden hun var en ivrig seer av programmet hans. Det het Australia at Noon og var et direktesendt program på halvannen time som bestod av intervjuer med kjendiser, dagsaktuelle temaer og ulike andre emner – en vel utprøvd formel som måtte ha en imøtekommende og tiltrekkende programleder for å lykkes. Og Jake Sanderson var både imøtekommende og tiltrekkende. Veldig.

Abby skrudde innimellom på programmet hans i lunsjpausen, men ble aldri like bergtatt av det – eller av den kjekke programlederen – som søsteren. Hun klarte ikke å få den sjarmerende TV-personligheten til å passe sammen med den bryske mannen som sjelden sa mer enn to ord til henne de få gangene de møttes.

Ikke det at hun brydde seg noe om det, så lenge han beholdt henne som ansatt og betalte lønnen hennes.

Denne siste tanken snek seg inn i Abbys hjerne da hun hadde låst seg inn i huset og fikk se hva sjefen hadde skrevet i store bokstaver på tavlen i vaskerommet, der han skrev ned ting han ville at hun skulle gjøre eller kjøpe. Jake sendte aldri tekstmeldinger – han foretrakk åpenbart denne mer upersonlige kommunikasjonsmåten.

Er hjemme i tretiden.

Må snakke med deg om noe.

Jake. 

Abbys mage klemte seg sammen, og den første innskytelsen var at hun hadde gjort noe galt og at han ville gi henne sparken. Men så slo fornuften inn, og Abby kom frem til at det sannsynligvis bare var noe han ville vise henne som hun måtte gjøre.

Ja, det var sikkert så enkelt. Ingen grunn til panikk.

Men panikken lå likevel og lurte mens minuttene sakte tikket i vei den dagen. I mellomtiden jobbet Abby som en gal, slik at da klokken slo tre, var hvert rom og hver overflate i Jakes hus skinnende rent. Alle bilder og kommoder hadde blitt tørket støv av. Klærne var vasket og tørket, hun hadde skiftet på sengen og hengt opp rene håndklær på badet. Selv gårdsplassen var kostet ren. Hun hadde ikke tatt noen pauser, og spist lunsjen mens hun jobbet.

Klokken ti på tre tok Abby av seg vaskehanskene og ordnet på hestehalen. Hun brukte alltid jeans og joggesko på jobb, i tillegg til T-skjorte når det var varmt og genser når det var kjøligere ute. Dagens jeans var slitt og litt falmet, og den svarte T-skjorten var altfor stor for henne.

Abby sukket da hun så speilbildet sitt i speilet på vaskerommet. Hun skulle ønske hun så bedre ut. Hadde hun visst at hun skulle møte sjefen i dag, ville hun gjort seg større flid med utseendet i morges. Men hvordan kunne hun ha visst det? Hun hadde ikke sett ham på flere uker.

Klokken slo tre, men hun så ingen tegn til Jake. Ti minutter senere lurte hun på om hun skulle sende ham en tekstmelding. Hun hadde telefonnummeret hans, men han hadde gjort det klart fra begynnelsen at hun ikke skulle plage ham på den måten, med mindre det var en nødssituasjon.

Det at han var sen var vel ikke en nødssituasjon. Men hvis han ikke hadde kommet til klokken halv fire, ville hun sende en tekstmelding. I mellomtiden skyndte hun seg inn på kjøkkenet for å sette på kaffe.

Jake gikk ut på dekket på fergen og tok noen dype åndedrag. Det verket fremdeles i magen. Han hadde gjort sitt beste på programmet i dag, men tankene hadde vært helt andre steder. Ikke det at han brydde seg om det. Han ville faktisk ikke bry seg noe særlig om han aldri fikk være programleder igjen. Andrew hadde vikariert for ham forrige fredag, og seertallene var helt fine. I underholdningsbransjen var ingen uerstattelige.

Jake vurderte om han skulle la Andrew ta over for ham i en uke eller to, mens han tok en lenge etterlengtet ferie. Han ville nok hoppe på anledningen, så ung og ambisiøs som han var. Et annet alternativ var å selge hele programmet og finne seg noe annet å gjøre. Harvest Productions hadde snust på det i lang tid. Hvis han fikk overtalt Sebastian til å gi ham et ordentlig tilbud, ville han muligens takke ja til det.

Eller kanskje ikke …

Jake skjøv fingrene frustrert gjennom håret. Pokker heller. Han hadde ikke vært så vinglete på mange år. Han visste selvfølgelig hvorfor. Han likte bare ikke å forholde seg til det. Han sukket, gikk bort til rekkverket og ble stående og se ut over vannet.

Sydney Harbour på en klar og rolig vårdag var et syn man kunne nyte. Men Jake var ikke i humør til å beundre omgivelsene. Ikke nå.

Han lukket øynene og ga endelig etter for den sorgen han hadde skjøvet til side mens han ledet programmet i dag, og som han hadde prøvd å holde inne i flere dager.

Jake kunne fremdeles ikke fatte at onkelen virkelig var død. Ikke engang begravelsen forrige fredag hadde gjort det virkelig. Han kunne ikke forestille seg Craig i den kisten. Kunne ikke ta inn over seg det at han aldri ville se mannen igjen. Aldri ville snakke med ham igjen. Aldri gjøre noe som helst med ham igjen.

Craig hadde vært mye mer enn en onkel for Jake. Han hadde vært hans mentor, venn og store idol. Allerede som liten guttunge hadde Jake beundret det livet onkelen hadde levd.

Craig hadde ikke levd på tradisjonelt vis, med jobb fra ni til fem, kone og barn. Han hadde blitt utenrikskorrespondent, og reist til både eksotiske og noen ganger farlige områder i verden, noe som hadde pirret Jakes nysgjerrighet. Han hadde også forblitt enslig hele livet.

Det hadde selvfølgelig vært kvinner. Mange kvinner. Vakre, spennende kvinner som hadde varmet den slående kjekke Craig Sandersons seng, men som visste at de aldri kunne forvente mer enn det høyst stimulerende selskapet hans.

Lenge før Jake gikk ut av universitetet med kommunikasjonsgraden i lommen, hadde han bestemt seg for at livet hans også skulle være slik. Aldri i livet om han ville følge i farens fotspor. Craigs eneste bror hadde giftet seg før han fylte tjue, da den enda yngre kjæresten ble gravid, og arbeidet seg i hjel – bokstavelig talt – for å forsørge den stadig voksende barneflokken.

Jake kunne ikke forestille seg noe verre. Han kunne ikke huske at faren hadde hatt noe tid for seg selv. Alt han hadde gjort, hadde han gjort for familien.

Da faren døde av hjerteinfarkt da han var førtisju, hadde Jake blitt knust, men enda mer bestemt på å omfavne ungkarstilværelsen og finne seg en jobb han virkelig elsket.

Og han hadde holdt det løftet. I tjueårene hadde han laget dokumentarfilmer fra fjerne strøk og tjent en liten formue på det. Han hadde vært i utlandet og levd livet, helt til en trefning med en gruppe rebeller i et krigsherjet land i Afrika hadde tvunget ham i en ny retning.

Å jobbe med TV var tamt til sammenligning, men det hadde sine fordeler. Jake kunne ikke klage.

Greit, etter at han sluttet å fly fra land til land hadde Jake sluttet med one-night stands og korte flørter og i stedet gått inn for mer langvarige forhold. Hvis man kunne kalle noen måneder langvarig, da. Den nåværende kjæresten var en karrierefokusert og selvstendig kvinne som var hyggelig selskap, god i sengen og visste bedre enn å mase om ekteskap og barn. Allerede på det første stevnemøtet hadde Olivia forsikret ham om at hun ikke ville bli påvirket av den biologiske klokken, slik den forrige elskerinnen hadde blitt. Det eneste ansvaret Jake ønsket seg, var å betale for sine egne regninger.

Og det var akkurat slik livet hans hadde vært … helt til advokaten som var ansvarlig for skiftet etter Craig, hadde droppet bomben i fanget hans.

Jake visste allerede at han hadde arvet mesteparten av onkelens eiendeler, siden Craig hadde gitt ham en kopi av testamentet for oppbevaring. Det han ikke hadde visst, var at Craig hadde bedt advokaten om å besøke ham ved sykesengen noen dager før han døde og gitt ham et brev som var skrevet til Jake og som skulle overleveres etter at han var død.

Jake dro brevet ut av lommen, brettet det ut og leste det igjen.

Kjære Jake

Håper du ikke er sint på meg for at jeg holdt sykdommen skjult for deg, men det var ingenting noen kunne gjøre med den, og jeg hater sympati. Jeg levde et godt liv, og det eneste jeg angrer på, er at jeg ikke gikk ut av det med mer stil. En kule eller bombe ville ha vært mer meg.

Men over til grunnen til at jeg skriver dette brevet. Jake, det er noe jeg vil at du skal gjøre for meg. I juli, da jeg bodde hos deg etter at jeg hadde ødelagt kneet, ble jeg godt kjent med den utrolig hyggelige hushjelpen din. Abby var ekstra snill mot meg, og gjorde alt hun kunne for at oppholdet skulle være både behagelig og trivelig. Og nei, ingenting usømmelig skjedde mellom oss. Hun er ikke en slik kvinne.

Uansett, videre til ønsket mitt. Jeg ville ikke legge til et tillegg til testamentet mitt. For mye bryderi på det nåværende tidspunkt. Men det jeg vil at du skal gjøre, Jake, er å kjøpe en ny bil til Abby som erstatter det håpløse vraket hun nå kjører. Noe lite og stilig, men med lang garanti.

Jeg vil også at du skal gi henne tjuefem tusen dollar av den formidable arven din, som skal legges inn i reisefondet hennes. Vær så snill og insister på at hun ikke bruker det til noe annet. Ikke la henne gi pengene til noen av de snyltende slektningene sine.

Jeg stoler helt og fullt på at du vil gjøre dette for meg. Du er en god mann. Og ikke en grådig en. Gi mine varmeste hilsener til Abby, og si at hun ikke må vente for lenge med å se verden. Det er meningen at livet skal leves.

Det samme kan jeg si til deg, gutten min. Jeg vil følge med på deg fra den andre siden.

Din onkel Craig

Jake lukket øynene mens han brettet arket sammen, og kjente at en stor klump vokste frem i halsen.

«Søren heller, Craig», utbrøt han, mens hjertet klemte seg sammen av sorg. «Du skulle ha sagt at du var syk. Jeg ville ha vært der for deg, slik du alltid var der for meg. Du skulle ikke ha dødd alene.»

Og du skulle bare ha lagt et hersens tillegg til testamentet, la han stille til.

Det var umulig å ikke gjøre som Craig ville, innså Jake mens han skjøv brevet tilbake i lommen. Men det irriterte ham likevel.

Det handlet ikke om pengene. Han hadde mer enn nok penger. Det var heller det at hvis han oppfylte onkelens siste ønske, ble han presset inn i Abbys sfære, og det var noe han hadde unngått helt siden han ansatte henne.

For la oss være ærlige, Jake, du har mer lyst på henne nå enn noen gang før. 

Men han så ingen utvei. Han måtte bare gjøre dette.

